ai4bharat/Pralekha huggingface dataset:
திறன் மேம்பாடு மற்றும் தொழில் முனைவோர் அமைச்சகம்
வேலையில்லா இளைஞர்களின் திறன் மேம்பாட்டு பயிற்சிக்கு ரூ.7,115 கோடி ஒதுக்கப்பட்டது
மத்திய திறன் மேம்பாடு மற்றும் தொழிமுனைவு இணையமைச்சர் ராஜ் குமார் சிங், மாநிலங்களவையில் எழுத்துபூர்வமாக தாக்கல் செய்த பதிலில் கூறியதாவது:பிரதமரின் கவுசல் விகாஸ் திட்டத்தின் கீழ் பயிற்சி மையங்கள் மூலம் திறன் மேம்பாட்டு பயிற்சிகள் அளிக்கப்படுகின்றன. கடந்த ஜனவரி 19ம் தேதி வரை 15,124 பயிற்சி மையங்கள் பட்டியலில் சேர்க்கப்பட்டன. தற்போது 1,595 பயிற்சி மையங்கள் செயல்பாட்டில் உள்ளன.கடந்த 2016ம் ஆண்டு முதல் 2020ம் ஆண்டு வரை 36.04 லட்சம் பேருக்கு குறுகிய கால பயிற்சி அளிக்கப்பட்டு சான்றிதழ்கள் வழங்கப்பட்டன. இவர்களில் 18.95 லட்சம் பேர் பணியமர்த்தப்பட்டனர்.பிரதமரின் கவுசல் விகாஸ் திட்டத்தை அமல்படுத்த கடந்த 2016ம் ஆண்டு முதல் 2020ம் ஆண்டு வரை தோரயமாக ரூ.7,115 கோடி செலவிடப்பட்டது.பிரதமரின் கவுசல் விகாஸ் திட்டத்தின் கீழ் கடந்த 2016ம் ஆண்டு முதல் 2020ம் ஆண்டு வரை, நாட்டில் உள்ள ஒரு கோடி இளைஞர்களுக்கு பயிற்சி அளிக்க இலக்கு நிர்ணயிக்கப்பட்டது. கடந்த ஜனவரி 19ம் தேதி வரை 1.07 கோடி பேர் பயிற்சி பெற்றுள்ளனர்.நாடு முழுவதும் 8 லட்சம் பேருக்கு பயிற்சி அளிக்கும் நோக்கில், பிரதமரின் கவுசல் விகாஸ் திட்டம் 3.0 கடந்த ஜனவரி 15ம் தேதி தொடங்கப்பட்டுள்ளது.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
மின்சார வாகனங்களுக்கான மின்கலங்களை, உள்நாட்டில் தயாரிக்க ஒருங்கிணைந்த முயற்சி வேண்டும்: திரு நிதின் கட்கரி
மின்சார வாகனங்களுக்கு, உள்நாட்டு மின்கலங்களை உருவாக்க ஒருங்கிணைந்த அணுகுமுறையை மேற்கொள்ள வேண்டும் என மத்திய சாலைப் போக்குவரத்து, நெடுஞ்சாலைகள் துறை அமைச்சர் திரு நிதின் கட்கரி அழைப்பு விடுத்துள்ளார்.
மோட்டார் வாகனத்துறையைச் சார்ந்த அரசு முகமைகள், ஆராய்ச்சி நிறுவனங்களின் கூட்டத்துக்குத் தலைமை வகித்த அமைச்சர் திரு நிதின் கட்கரி பேசியதாவது:
மோட்டார் வாகனத்துறையில், உலகின் முன்னணி நாடாக மாறும் நிலையில், இந்தியா இன்று உள்ளது. ஹைட்ரஜன் அடிப்படையிலான எரிசக்தி நாட்டில் மலிவாகவும், எளிதாகவும் கிடைப்பதால், அதை பயன்படுத்துவதில் விஞ்ஞானிகள், கல்வி மற்றும் தொழில் நிறுவனங்கள் கவனம் செலுத்த வேண்டும். லியான் மின்கலத்தின் 81 சதவீத பாகங்கள் உள்நாட்டில் கிடைக்கின்றன. அதனால், லியான் பேட்டரிகளை குறைந்த செலவில் தயாரிக்கும் நிலை இந்தியாவில் உள்ளது. இது அதிகளவில் வேலை வாய்ப்புகளையும் உருவாக்கும். லித்தியம் - அயன் மின்கலங்கள் உற்பத்தியில் சீனா ஆதிக்கம் செலுத்தினாலும், இதே போன்ற வாய்ப்புகள் இந்தியாவிலும் உள்ளன. இத்துறையில் 49 சதவீத வாய்ப்புகள் உள்ளதால், உலகளாவிய ஒப்பந்தங்களைப் பெறுவதை இந்திய சுரங்க நிறுவனங்கள் முயற்சிக்கலாம்.
தற்போது இந்தியாவில் மோட்டார் வாகனத்துறை ஆண்டுக்கு ரூ.4.5 லட்சம் கோடி வருவாய் ஈட்டுகிறது, விரைவில் இது ரூ. 10 லட்சம் கோடியாக மாறும். பழைய வாகனங்கள் உடைப்புக் கொள்கையின் கீழ், ஒரு கோடி வாகனங்கள் உடைப்புக்குச் செல்லும். இதன் மூலம் அலுமினியம், தாமிரம், எஃகு , ரப்பர் மற்றும் இதர பொருட்கள் மலிவு விலையில் கிடைக்கும். இது மின்கலப் பாகங்களின் விலையை குறைக்க உதவும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1697050
---------
(Visitor Counter : 167
பிரதமர் அலுவலகம்
உத்தராகண்டின் அகல ரயில் பாதைகள் 100% மின்மயமாக்கப்பட்டதைப் பிரதமர் பாராட்டியுள்ளார்
உத்தராகண்டின் அகல ரயில் பாதைகள் 100% மின்மயமாக்கப்பட்டதைப் பிரதமர் திரு நரேந்திர மோடி பாராட்டியுள்ளார்.
உத்தராகண்ட் மாநிலத்தின் அகல ரயில் பாதைகள் 100% மின்மயமாக்கப்பட்டது குறித்து ரயில்வே அமைச்சர் திரு அஸ்வினி வைஷ்ணவின் ட்விட்டர் செய்தியைப் பகிர்ந்து பிரதமர் வெளியிட்ட ட்விட்டர் செய்தியில் கூறியிருப்பதாவது;
"ஊக்கமளிக்கும் வெற்றி! இது தேவபூமியான உத்தராகண்ட் மாநிலத்திற்குப் பயனளிப்பதோடு சுற்றுலாவை மேலும் மேம்படுத்தும்."
நிதி அமைச்சகம்
விற்பனைக்கான ஏலம்  ‘6.18% GS 2024’ விற்பனைக்கான ஏலம்  ‘புதிய GS 2034’ விற்பனைக்கான ஏலம்  ‘7.16% GS 2050’
மத்திய அரசு பின்வரும் விற்பனை  குறித்து அறிவித்துள்ளது:
- விலைமதிப்பு அடிப்படையிலான ஏலத்தின் மூலம், அறிவிக்கப்பட்ட தொகையான 12000 கோடி ரூபாய்  அளவிற்கான அரசு பங்குகள் - 2024 - 6.1 8 சதவிகிதம் விற்பனை.
ii. ஈட்டல் அடிப்படையிலான ஏலத்தின் மூலம், அறிவிக்கப்பட்ட தொகையான 11000 கோடி ரூபாய்  அளவிற்கான புதிய அரசு பங்குகள் - 2034 .
ii. விலை மதிப்பு அடிப்படையிலான ஏலத்தின் மூலம், அறிவிக்கப்பட்ட தொகையான 7000 கோடி ரூபாய்  அளவிற்கான அரசு பங்குகள் 2050 – 7.16 சதவிகிதம் விற்பனை.
மேலே குறிப்பிடப்பட்டுள்ள ஒன்று அல்லது அதற்கும் மேற்பட்ட கடன் பத்திரங்களில், 2000 கோடி ரூபாய் அளவிற்கான கூடுதல் சந்தாவை அரசு ஏற்றுக் கொள்வதற்கான தேர்வு, இந்திய அரசிடம் இருக்கும். இந்த ஏலம், இந்திய ரிசர்வ் வங்கியின் மும்பை, கோட்டையில் உள்ள மும்பை அலுவலகத்தில் 29 மே 2020 வெள்ளிக்கிழமையன்று பல்முனை விலை முறையைப் பயன்படுத்தி நடைபெறும்.
(அரசு கடன் பத்திரங்களில் போட்டியற்ற ஏலம் எடுக்கும் வசதித் திட்டத்தின் படி, பங்கு விற்பனையின் மொத்த அறிவிக்கப்பட்ட தொகையில் 5 சதவீதம், தகுதியுள்ள தனியாருக்கும், அமைப்புகளுக்கும் ஒதுக்கப்படும்.
போட்டிக்குட்பட்ட மற்றும் போட்டியற்ற என, இரண்டு முறைகள் மூலமாகவும் கேட்கப்படும் ஏலங்கள் இந்திய ரிசர்வ் வங்கியின் கோர் பாங்கிங் சொல்யூஷன் இ-குபேர்  முறை மூலமாக மின்னணு வடிவத்தில் 29 மே 2020 அன்று சமர்ப்பிக்கப்பட வேண்டும். போட்டிகளற்ற ஏலம் எடுத்தல்  காலை பத்தரை மணி முதல் 11 மணி வரையும், போட்டிக்குட்பட்ட ஏலம் எடுத்தல்  காலை பத்தரை மணி முதல் 11.30 மணி வரையும் சமர்ப்பிக்கப்பட வேண்டும்.
ஏல முடிவுகள் 29 மே 2020  அறிவிக்கப்படும். வெற்றிகரமாக ஏலம் எடுத்தவர்கள் 01 ஜூன் 2020  பணம் செலுத்த வேண்டும்.
” வெளியிடப்படும் போது வர்த்தகம் செய்து கொள்ளலாம்” என்ற அளவில், இந்தப் பங்குகள் வர்த்தகம் செய்யத் தகுதியானவையாக இருக்கும். இந்திய ரிசர்வ் வங்கியின், 24 ஜூலை 2018 தேதியிடப்பட்ட சுற்றறிக்கை எண் RBI/2018-19/25  அறிவிக்கப்பட்டபடி, ‘மத்திய அரசு கடன் பத்திரங்களில் வெளியிடப்படும் போது மேற்கொள்ளக்கூடிய பரிமாற்றங்கள்’ என்ற விதிமுறைகளின் படி, இப்பங்குகளை வர்த்தகம் செய்து கொள்ளலாம்.
விவசாயத்துறை அமைச்சகம்
வேளாண் இயந்திரமயமாக்கலை ஊக்குவிப்பதற்கான இந்திய அரசின் திட்டங்கள்
பயிர்களின் விளைச்சல் மற்றும் விவசாய உற்பத்தி திறன் மேம்பாட்டில் சிறந்த பங்களிப்பை வழங்கும் வேளாண் இயந்திரமயமாக்கலை ஊக்குவிப்பதற்கான திட்டங்களை இந்திய அரசு செயல்படுத்தி வருகிறது.
நாட்டில் வேளாண் இயந்திரமயமாக்கலை ஊக்கப்படுத்துவத்தும் நோக்கில், ‘வேளாண் இயந்திரமயமாக்கலுக்கான துணை இயக்கம்’ என்னும் சிறப்பு திட்டம் 2014-15-ஆம் ஆண்டு மத்திய அரசால் அறிமுகப்படுத்தப்பட்டது..
2014-15-ஆம் ஆண்டு முதல் 2019-20-ஆம் ஆண்டு வரை, மாநிலங்கள் மற்றும் இதர செயல்படுத்தும் நிறுவனங்களுக்கு இத்திட்டத்தின் கீழ் ரூ 4556.93 கோடி வழங்கப்பட்டுள்ளது. 13 லட்சம் வேளாண் இயந்திரங்கள் இது வரை விநியோகிக்கப்பட்டுள்ளன. 2021-22-ஆம் ஆண்டுக்கு ரூ 1050 கோடி ஒதுக்கீடு செய்யப்பட்டுள்ளது. முந்தைய வருடத்தின் ஒதுக்கீட்டை விட இது அதிகமாகும்.
ஹரியானா, பஞ்சாப், உத்தரப் பிரதேசம் மற்றும் தில்லி தேசிய தலைநகர் பகுதியில் காற்று மாசை கட்டுப்படுத்துவதற்காகவும், பயிர் கழிவுகளின் மேலாண்மைக்கு தேவைப்படும் இயந்திரங்களுக்கு மானியம் வழங்குவதற்காகவும், 2018 பட்ஜெட் அறிவிப்பை தொடர்ந்து சிறப்பு திட்டம் ஒன்று செயல்படுத்தப்பட்டுள்ளது.
இந்த திட்டம் 2020-21-ஆம் ஆண்டுக்கும் நீட்டிக்கப்பட்டு, 2018-19 முதல் 2020-21 வரை இம்மாநிலங்களுக்கு ரூ 1726.67 கோடி வழங்கப்பட்டுள்ளது. இதன் மூலம் விவசாயிகளுக்கும், 30,961 வாடகை மையங்களுக்கும் 1.58 லட்சம் இயந்திரங்கள் வழங்கப்பட்டுள்ளன.
2016-ஆம் ஆண்டுடன் ஒப்பிடும் போது பஞ்சாப், ஹரியானா மற்றும் உத்தரப் பிரதேசத்தில் 30 சதவீதம் அளவுக்கு வைக்கோல் எரித்தல் நிகழ்வுகள் குறைந்துள்ளன.
ரெயில்வே அமைச்சகம்
ஆக்ஸிஜன் எக்ஸ்பிரஸ் ரயில்கள்: தென் மாநிலங்களுக்கு 18000 மெட்ரிக் டன் பிராணவாயு கொண்டு சேர்ப்பு; தமிழகத்திற்கு 5674 மெட்ரிக் டன் விநியோகம்
பல்வேறு தடைகளையும் கடந்து நாடு முழுவதும் திரவ மருத்துவப் பிராணவாயுவை ஆக்சிஜன் எக்ஸ்பிரஸ் ரயில்களின் மூலம் இந்திய ரயில்வே விநியோகித்து வருகிறது.
32400 மெட்ரிக் டன்னிற்கும் அதிகமான திரவ மருத்துவப் பிராணவாயுவை ஆக்சிஜன் எக்ஸ்பிரஸ் ரயில்கள் கொண்டு சேர்த்துள்ளன.
இதுவரை 1,854 டேங்கர்களில் 32,464 மெட்ரிக் டன் பிராணவாயு தமிழகம் உள்ளிட்ட பல்வேறு மாநிலங்களுக்கு விநியோகம் செய்யப்பட்டுள்ளது.
448 ஆக்சிஜன் எக்ஸ்பிரஸ் ரயில்கள் மூலம் மாநிலங்களுக்கு மருத்துவப் பிராணவாயு வழங்கப்பட்டுள்ளது.
தென் மாநிலங்களுக்கு 18,000 மெட்ரிக் டன் திரவ மருத்துவப் பிராணவாயுவை ஆக்சிஜன் எக்ஸ்பிரஸ் ரயில்கள் விநியோகம் செய்துள்ளன.
தமிழகம், தெலங்கானா, ஆந்திரப் பிரதேசம், கர்நாடகா மாநிலங்களுக்கு முறையே சுமார் 5600, 3300, 4100 மற்றும் 4300 மெட்ரிக் டன் பிராணவாயு வழங்கப்பட்டுள்ளது.
தற்போது 8 டேங்கர்களில் 153 மெட்ரிக் டன் பிராணவாயுவுடன் 2 ரயில்கள் பயணம் செய்து வருகின்றன.
தமிழ்நாடு, உத்தராகண்ட், கர்நாடகா, மகாராஷ்டிரா, மத்தியப் பிரதேசம், ஆந்திரப் பிரதேசம், ராஜஸ்தான், ஹரியானா, தெலங்கானா, பஞ்சாப், கேரளா, தில்லி, உத்தரப் பிரதேசம், ஜார்கண்ட், அசாம் ஆகிய 15 மாநிலங்கள் இதுவரை பிராணவாயுவைப் பெற்றுள்ளன.
இதுவரை தமிழகத்திற்கு 5674 மெட்ரிக் டன், மகாராஷ்டிராவிற்கு 614 மெட்ரிக் டன், உத்தரப் பிரதேசத்திற்கு 3797 மெட்ரிக் டன், மத்தியப் பிரதேசத்திற்கு 656 மெட்ரிக் டன், தில்லிக்கு 5722 மெட்ரிக் டன், ஹரியானாவிற்கு 2354 மெட்ரிக் டன், ராஜஸ்தானிற்கு 98 மெட்ரிக் டன், கர்நாடகாவிற்கு 4333 மெட்ரிக் டன், உத்தராகண்டிற்கு 320 மெட்ரிக் டன், ஆந்திரப் பிரதேசத்திற்கு 4190 மெட்ரிக் டன், பஞ்சாப்பிற்கு 225 மெட்ரிக் டன், கேரளாவிற்கு 513 மெட்ரிக் டன், தெலங்கானாவிற்கு 3366 மெட்ரிக் டன், ஜார்கண்டிற்கு 38 மெட்ரிக் டன், அசாமிற்கு 560 மெட்ரிக் டன் திரவ மருத்துவ பிராணவாயு விநியோகம் செய்யப்பட்டுள்ளது.
கூடுதலாக சில ஆக்சிஜன் எக்ஸ்பிரஸ் ரயில்கள் இன்று இரவு தங்களது பயணத்தைத் துவங்கும் என்று எதிர்பார்க்கப்படுகிறது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1728477
இந்திய போட்டிகள் ஆணையம்
ஆக்டிஸ் சோலெனர்ஜி லிமிடெட் நிறுவனத்திடமிருந்து ஷெல் நிறுவனத்தின் வெளிநாட்டு முதலீட்டாளர்களான பி.வி., சோலெனர்ஜி பவர் பிரைவேட் லிமிடெட் நிறுவனத்தை வாங்க சிசிஐ ஒப்புதல் அளித்துள்ளது
ஆக்டிஸ் சோலெனர்ஜி லிமிடெட் நிறுவனத்திடமிருந்து ஷெல் நிறுவனத்தின் வெளிநாட்டு முதலீட்டாளர்களான பி.வி., சோலெனர்ஜி பவர் பிரைவேட் லிமிடெட் நிறுவனத்தை வாங்க இந்திய போட்டி ஆணையம்  அதன் 2022 சட்டப்பிரிவு 31 பிரிவின்கீழ், நேற்று  ஒப்புதல் அளித்துள்ளது.
இதன்மூலம் 100 சதவீத பங்குகளைப் பெற்று, வாங்கும் நிறுவனம் டார்கெட்டின் ஒட்டுமொத்த கட்டுப்பாட்டையும் கொண்டிருப்பர்.
வாங்கும் நிறுவனம் ஷெல் குழுமத்தின் ஒருபகுதியாகவும், நெதர்லாந்தில் இணைக்கப்பட்ட ஒரு நிறுவனமாகவும் உள்ளது. ஷெல் பப்ளிக் லிமிடெட் நிறுவனம் பல்வேறு நிறுவனங்களில் நேரடியாகவோ, மறைமுகமாகவோ சொந்த முதலீடுகளைக் கொண்டுள்ளது. ஷெல் நிறுவனங்களின் பங்குகள் லண்டன் பங்குச்சந்தை, ஈரோநெக்ஸ்ட் ஆம்ஸ்டர்டாம், நியூயார்க் பங்குச்சந்தை ஆகியவற்றில் பட்டியலிடப்பட்டுள்ளன. ஷெல் குழுமம் 70-க்கும் அதிகமான நாடுகளில் 83,000 ஊழியர்களுடன் எரிசக்தி மற்றும் பெட்ரோ ரசாயன நிறுவனங்களின் உலகளாவிய குழுமமாக உள்ளது.
டார்கெட் நிறுவனம் மொரீஷியஸில் இணைக்கப்பட்டுள்ள ஆக்டிஸ் குழுவைச் சேர்ந்த முதலீட்டு நிறுவனமாகும். இது தற்போது இந்தியாவின் புதுப்பிக்கவல்ல எரிசக்தித் துறையில் முதலீடுகளைக் கொண்டுள்ளது.
பிரதமர் அலுவலகம்
வேளாண் உள்கட்டமைப்பு நிதியமைப்பின் கீழ் நிதி வசதியைத் தொடங்கி, PM-KISAN திட்டத்தின் கீழ் நலத்திட்டங்களையும் பிரதமர் நாளை வெளியிடுகிறார்.
ரூ.1 லட்சம் கோடி வேளாண் உள்கட்டமைப்பு நிதி, அறுவடைக்குப் பிந்தைய மேலாண்மை உள்கட்டமைப்பு மற்றும் சமூக விவசாய சொத்துக்களை உருவாக்குவதற்கு ஊக்கமளிக்கும்
PM – KISAN திட்ட்த்தின் கீழ் ஆறாவது தவணையாக 8.5 கோடி விவசாயிகளுக்கு 17,000 கோடி ரூபாய் நிதி தரப்பட இருக்கிறது
வேளாண் உள்கட்டமைப்பு நிதித் திட்டத்தின் கீழ், ஆகஸ்ட் 9 ஆம் தேதி காலை 11 மணிக்கு காணொளிக் காட்சி மூலம் 1 லட்சம் கோடி ரூபாய்க்கான நிதித் திட்டங்களை பிரதமர் திரு. நரேந்திர மோடி வெளியிடுகிறார். மேலும் பிரதமர், ஆறாவது தவணையாக 17,000 கோடி ரூபாய் நிதியை 8.5 கோடி விவசாயிகளுக்கு PM-KISAN திட்டத்தின் கீழ் வெளியிடுகிறார், இந்நிகழ்ச்சி நாடு முழுவதும் உள்ள லட்சக்கணக்கான விவசாயிகள், கூட்டுறவு நிறுவனங்கள் மற்றும் மக்களின் முன்னிலையில் நடைபெறும். இந்நிகழ்ச்சியில் மத்திய வேளாண்மை மற்றும் விவசாய நலத்துறை அமைச்சர் திரு. நரேந்திர சிங் தோமரும் கலந்து கொள்வார்
மத்திய துறையின், “வேளாண் உள்கட்டமைப்பு நிதி” திட்டத்தின் கீழ் ரூ. 1 லட்சம் கோடி நிதி உதவித் திட்டத்திற்கு மத்திய அமைச்சரவையும் ஒப்புதல் அளித்துள்ளது. அறுவடைக்குப் பிந்தைய மேலாண்மை உள்கட்டமைப்பு மற்றும் குளிர் சாதன சேமிப்பு மையங்கள், சேகரிப்பு மையங்கள், செயலாக்க அலகுகள் போன்ற சமூக விவசாய சொத்துக்களை உருவாக்குவதற்கு இந்த நிதி ஊக்கமளிக்கும். இந்தச் சொத்துக்கள் விவசாயிகள் தங்கள் விளைபொருள்களுக்கு அதிக மதிப்பைப் பெற உதவும், ஏனெனில் அவர்கள் தங்கள் பொருள்களை அதிக அளவில் சேமித்து வைப்பதன் மூலம் பொருள்கள் வீணாவதைக் குறைக்கவும், செயலாக்கம் மற்றும் மதிப்புக் கூட்டல் ஆகியவற்றை அதிகரிக்கவும் முடியும். ரூ 1 லட்சம் கோடி நிதி வசதி, பல கடன் வழங்கும் நிறுவனங்களுடன் கூட்டு சேர்ந்து நிதிதிட்டத்தின் கீழ் அனுமதிக்கப்படும்; 12 பொதுத்துறை வங்கிகளில் 11 வங்கிகள் வேளாண்மை, ஒத்துழைப்பு மற்றும் விவசாயிகள் நலத்துறையுடன் புரிந்துணர்வு ஒப்பந்தங்களில் ஏற்கனவே கையெழுத்திட்டுள்ளன. இந்தத் திட்டங்களின் நம்பகத்தன்மையை அதிகரிக்க 3 சதவீத வட்டிக் குறைப்பு மற்றும் ரூ .2 கோடி வரை கடன் உத்தரவாதம் பயனாளிகளுக்கு வழங்கப்படும். இத்திட்டத்தின் பயனாளிகளில் விவசாயிகள், முதன்மை வேளாண் கடன் சங்கம் , சந்தைப்படுத்தல் கூட்டுறவு சங்கங்கள், உழவர் உற்பத்தியாளர் அமைப்புகள்  சுய உதவிக்குழுக்கள் , கூட்டுப் பொறுப்புக் குழுக்கள் , பல்நோக்கு கூட்டுறவுச் சங்கங்கள், வேளாண் தொழில் முனைவோர், தொடக்க நிறுவனங்கள் மற்றும் மத்திய / மாநில நிறுவனம் அல்லது உள்ளூர் ஆதரவு பெற்ற பொது-தனியார் கூட்டு நிதியுதவித் திட்டங்கள் ஆகியவை அடங்கும்.
01 டிசம்பர் 2018 அன்று தொடங்கப்பட்ட பிரதம மந்திரியின் கிசான் சம்மன் நிதி யோஜ்னா  திட்டம் 9.9 கோடிக்கும் அதிகமான விவசாயிகளுக்கு 75,000 கோடி ரூபாய்க்கும் அதிகமாக நேரடியாக பணமாக வழங்கியுள்ளது. இது அவர்களின் விவசாயத் தேவைகளைப் பூர்த்தி செய்வதற்கும், அவர்களது குடும்பங்களை ஆதரிப்பதற்கும் உதவியது. பண உதவி நேரடியாக விவசாயிகளுக்குச் செல்லாமல் இருப்பதைத் தடுப்பதற்கும், விவசாயிகளுக்கு நிதி உதவியில் பலன் நேரடியாக கிடைப்பதற்கும், ஆதார் அங்கீகரிக்கப்பட்ட பயனாளிகளின் வங்கிக்கணக்கில் பணம் மாற்றப்படுவதால், பி.எம்-கிசான் திட்டத்தின் கீழ் செயல்படுத்துதல் இணையற்ற வேகத்தில் நடந்துள்ளது. கோவிட்-19 தொற்றுநோய்களின் போது விவசாயிகளுக்கு ஆதரவளிப்பதில் இந்தத் திட்டம் பேருதவியாக இருந்ததுடன், ஊரடங்கு காலத்தில் விவசாயிகளுக்கு உதவுவதற்காக கிட்டத்தட்ட 22,000 கோடி ரூபாய் வழங்கப்பட்டது குறிப்பிடதக்கது.
பிரதமர் அலுவலகம்
மகாராஷ்டிராவில் விபத்தில் உயிரிழந்தவர்களுக்குப் பிரதமர் இரங்கல் தெரிவித்துள்ளார்
பலியானோர் குடும்பங்களுக்கு பிஎம்என்ஆர்எஃப் நிதியிலிருந்து கருணைத் தொகை அறிவித்துள்ளார்
மகாராஷ்டிராவில் செல்சூரா அருகே ஏற்பட்ட விபத்தில் உயிரிழந்தவர்களுக்குப் பிரதமர் திரு.நரேந்திர மோடி ஆழ்ந்த இரங்கல் தெரிவித்துள்ளார். பலியானோர் குடும்பங்களுக்கு பிரதமரின் தேசிய நிவாரண  நிதியிலிருந்து கருணைத் தொகையையும் பிரதமர் அறிவித்துள்ளார்.
தொடர்ச்சியான டுவிட்டர் பதிவுகளில் பிரதமர் அலுவலகம் கூறியிருப்பதாவது;
“மகாராஷ்டிராவில் செல்சூரா அருகே ஏற்பட்ட விபத்தில் உயிரிழந்தவர்களுக்காக வருந்துகிறேன். இந்த சோகமான தருணத்தில் தங்களின் நேசத்திற்குரியவர்களை இழந்திருப்போருக்கு எனது ஆறுதல்கள். காயமடைந்தவர்கள் விரைவில் குணமடைய நான் பிரார்த்திக்கிறேன்: பிரதமர்
செல்சூரா அருகே ஏற்பட்ட விபத்தில் உயிரிழந்தவர்களின் குடும்பத்தினருக்கு பிரதமரின் தேசிய நிவாரண  நிதியிலிருந்து தலா ரூ.2 லட்சம் கருணைத் தொகையை பிரதமர் @narendramodi அறிவித்துள்ளார். காயமடைந்தவர்களுக்கு ரூ.50,000 வழங்கப்படும்.”
பிரதமர் அலுவலகம்
அமெரிக்க நாடாளுமன்ற கூட்டு கூட்டத்தில் பிரதமர் உரையாற்றினார்
அமெரிக்க நாடாளுமன்ற அவைத்தலைவர் மாண்புமிகு திரு கெவின் மெக்கார்த்தி, செனட் சபையின் பெரும்பான்மை தலைவர் மாண்புமிகு திரு சார்லஸ் ஷூமர், குடியரசுக் கட்சியின் தலைவர் மாண்புமிகு திரு மிட்ச் மெக்கானல் மற்றும் ஜனநாயக அவைத் தலைவர் மாண்புமிகு திரு ஹக்கீம் ஜெஃப்ரிஸ் ஆகியோரின் அழைப்பின் பேரில் ஜூன் 22, 2023 அன்று அமெரிக்க நாடாளுமன்ற கூட்டுக் கூட்டத்தில் பிரதமர் திரு நரேந்திர மோடி உரையாற்றினார்.
அமெரிக்க துணை அதிபர் மாண்புமிகு திருமிகு கமலா ஹாரிஸும் கூட்டத்தில் கலந்து கொண்டார்.
கேப்பிட்டால் ஹில்லுக்கு வருகை தந்த பிரதமருக்கு நாடாளுமன்ற உறுப்பினர்கள் முறையான வரவேற்பு அளித்தனர். அதைத்தொடர்ந்து அவைத்தலைவர் திரு கெவின் மெக்கார்த்தி மற்றும் இதர உறுப்பினர்களுடன் பிரதமர் தனித்தனியே கலந்துரையாடினார்.
இந்திய-அமெரிக்க உறவுகளை வலுப்படுத்துவதற்காக அமெரிக்க நாடாளுமன்றத்தில் உள்ள இரு கட்சிகளின் நீண்ட கால மற்றும் வலுவான ஆதரவிற்கு தமது உரையின்போது பிரதமர் பாராட்டு தெரிவித்தார்.
இந்திய-அமெரிக்க இருதரப்பு உறவுகளில் ஏற்பட்டுள்ள வேகமான முன்னேற்றம் குறித்துப் பேசிய பிரதமர், இருதரப்பு உறவை மேம்படுத்துவதற்கான தமது தொலைநோக்குப் பார்வையையும் பகிர்ந்து கொண்டார். இந்தியாவின் அபரிமிதமான வளர்ச்சியை சுட்டிக்காட்டிய அவர், உலகிற்கு இந்தியா அளிக்கும் ஏராளமான வாய்ப்புகள் குறித்தும் விளக்கினார்.
பிரதமரை கௌரவிக்கும் வகையில் அவைத் தலைவர் திரு மெக்கார்த்தி, வரவேற்பு நிகழ்ச்சிக்கு ஏற்பாடு செய்திருந்தார். அமெரிக்க நாடாளுமன்ற கூட்டுக் கூட்டத்தில் பிரதமர் உரையாற்றுவது இது இரண்டாவது முறை. இதற்கு முன்பாக கடந்த 2016-ஆம் ஆண்டு செப்டம்பர் மாதம், அரசுமுறை பயணமாக அமெரிக்கா சென்றிருந்தபோது, நாடாளுமன்றத்தில் பிரதமர் உரையாற்றினார்.
PIB Headquarters
இந்தியத் தரநிர்ணய அலுவலகம் திருநெல்வேலியில் தண்ணீர் நிறுவனங்களில் சோதனை பெட் குடிநீர் ஜாடிகளும், பெட் குடிநீர் பாட்டில்களும் பறிமுதல்
சென்னை, இந்தியத் தரநிர்ணய அலுவலகத்தின் சென்னையில் உள்ள தெற்கு மண்டலப் பிரிவின் அதிகாரிகள் சென்ற மாதம் 30 மற்றும் 31-ஆம் தேதிகளில் திருநெல்வேலியில் குடிநீர் விற்பனை செய்யும் 3 நிறுவனங்களில் திடீர் சோதனை மேற்கொண்டு, போலி குடிநீர் ஜாடிகள் மற்றும் போலி குடிநீர் பாட்டில்களை பறிமுதல் செய்தனர். தேடுதல் மற்றும் பறிமுதல் விவரங்கள் வருமாறு:
- 2019, டிசம்பர், 30-ஆம் தேதியன்று திருநெல்வேலி மாவட்டம், பொன்னாக்குடி கிராமத்தில் செயல்படும் ஸ்ரீ பாலாஜி பெவரேஜஸ் நிறுவனத்தில் நடத்தப்பட்ட சோதனையில் “ஜிக்மா” என்ற வர்த்தகப் பெயர் கொண்ட 20 லிட்டர் பெட் குடிநீர் ஜாடிகள் பறிமுதல் செய்யப்பட்டன.
- 2019, டிசம்பர், 30-ஆம் தேதியன்று திருநெல்வேலி மாவட்டம், புதுக்குளம் கிராமத்தில் ஹெப்சிபா புராடக்ட்ஸ் என்ற நிறுவனத்தில் நடத்தப்பட்ட சோதனையின்போது, “ஹரிஸ் அக்வா” என்ற வர்த்தகப் பெயர் கொண்ட 20 லிட்டர் பெட் குடிநீர் ஜாடிகளும், 1 லிட்டர் பெட் குடிநீர் பாட்டில்களும் பறிமுதல் செய்யப்பட்டன.
- 2019, டிசம்பர், 31-ஆம் தேதியன்று திருநெல்வேலி மாவட்டம், கொண்டனகரம் என்ற இடத்தில் கிருஷ்ணாநகர் பகுதியில் செயல்படும் மேக்ஸ் அக்வா கேர் என்ற நிறுவனத்தில் நடத்தப்பட்ட சோதனைகளின்போது, “அவ்வா” என்ற வர்த்தகப் பெயர் பொறித்த, ஒரு லிட்டர் பெட் குடிநீர் பாட்டில்களும், 500 மிலி பெட் குடிநீர் பாட்டில்களும், 300 மிலி பெட் குடிநீர் பாட்டில்களும் பறிமுதல் செய்யப்பட்டன.
தெற்கு மண்டலத்தின் சென்னை கிளை அலுவலகம், இந்த சோதனைகள் தொடர்பாக இந்தியத் தரநிர்ணய சட்டம் 2016ன் படி, நடவடிக்கை மேற்கொண்டுள்ளது. இந்தியத் தரநிர்ணய சட்டத்தின் 29 பிரிவின்படி, இந்தக் குற்றங்களுக்கு, இரண்டாண்டுகள் சிறை தண்டனை அல்லது, முதல்முறை குற்றத்திற்கு குறைந்தது ரூ. 2,00,000 அபராதம், 2-ஆம் முறை குற்றத்திற்கு ரூ. 5,00,000-த்திற்கு குறைவில்லாத அபராதம் அல்லது, இரண்டும் சேர்ந்து விதிக்கப்படும் என்று சென்னை, இந்தியத் தரநிர்ணய அலுவலகத்தின் செய்திக்குறிப்பு தெரிவிக்கிறது.
அறிவியல் மற்றும் தொழில்நுட்பத்துறை
பேராசிரியர் கே.விஜயராகவன் : “கட்டுப்பாட்டு நடைமுறைகளை மாற்றியமைப்பதுடன், ஆராய்ச்சி மற்றும் மேம்பாட்டுப் பணிகளை ஊக்குவிக்க ஏதுவாக பெருநிறுவனங்களின் சமூகப் பொறுப்புணர்வு விதிமுறைகளையும் விரிவுபடுத்த வேண்டும்.“
அறிவியல், தொழில்நுட்பம் மற்றும் புதுமைக் கண்டுபிடிப்பு கொள்கை2020-ஐ உருவாக்குவதற்காக இரண்டு நாட்கள் நடைபெற்ற வட்டமேஜை ஆலோசனைக் கூட்டத்தில், இந்தியத் தொழில் கூட்டமைப்பில் உறுப்பினராக உள்ள முன்னணித் தொழிலதிபர்கள் சுமார் 30 பேர் பங்கேற்று, சமூகப் பிரச்சினைகளுக்கு நீடித்த தீர்வு காண்பதற்கான ஆராய்ச்சி மற்றும் மேம்பாட்டுச் சூழலை உருவாக்குவது எப்படி என்பது குறித்து விவாதித்தனர். தொழில் நிறுவனங்களுக்கும், கல்வி நிறுவனங்களுக்குமிடையே அதிக ஒத்துழைப்பு தேவை என்று வலியுறுத்திய தொழிலதிபர்கள், ஆராய்ச்சி மற்றும் மேம்பாட்டுப் பணிகளுக்கான முதலீட்டையும், நாட்டின் மொத்த உள்நாட்டு உற்பத்தி வீதத்தில் குறிப்பிட்ட சதவீத அளவிற்கு அதிகரிக்க வேண்டுமெனவும் கேட்டுக்கொண்டனர்.
அறிவியல், தொழில்நுட்பம் மற்றும் புதுமை கண்டுபிடிப்புக் கொள்கை 2020-ஐ உருவாக்குவதற்கான, உயர்மட்ட த் தொழில்துறையினருடனான வட்டமேஜை ஆலோசனைக் கூட்டத்தின் 2-வது நாள் நிகழ்ச்சியில் பங்கேற்ற மத்திய அரசின் முதன்மை அறிவியல் ஆலோசகர் பேராசிரியர் கே.விஜய்ராகவன், மத்திய அறிவியல்-தொழில்நுட்பத்துறைச் செயலாளர் பேராசிரியர் அசுதோஷ் சர்மா ஆகியோர், தொழில் நிறுவனங்களின் சமூக பொறுப்புணர்வு நிதியை, ஆராய்ச்சி மற்றும் மேம்பாட்டுக்கு பயன்படுத்துவதை ஊக்குவிக்கும் வகையில், அதிக சலுகைகள் மற்றும் உரிய அங்கீகாரம் தேவை என்று குறிப்பிட்டனர்.
ஆராய்ச்சி மற்றும் மேம்பாட்டுத் துறையில் அதிக முதலீடுகளை ஈர்க்கக் கூடிய , விரிவான நீண்ட காலக் கொள்கை தேவை என்று வலியுறுத்திய பேராசிரியர் அசுதோஷ் சர்மா, அறிவாற்றல் மிக்கவர்களை, அந்த அறிவாற்றலைப் பயன்படுத்துவோருடன் இணைப்பதற்கான நடைமுறைகளை அடையாளம் காண்பதும் அவசியம் என்றார்.
அதிக அளவிலான சமூக – பொருளாதார நலனுக்கான தொழில்நுட்ப முன்னேற்றத்தை ஏற்படுத்தக் கூடிய, பரவலாக்கப்பட்ட, கீழ்மட்டம் முதல் மேல்மட்டம் வரையிலான மற்றும் உள்ளடக்கிய வடிவமைப்பு நடவடிக்கைகள், முன்னுரிமைகளை மறு வரையறை செய்யும் நோக்கிலும், துறைவாரியான சிறப்புக் கவனம் செலுத்துதல் மற்றும் ஆராய்ச்சி முறைகள் அடங்கிய, புதிய அறிவியல், தொழில்நுட்பம் மற்றும் கண்டுபிடிப்புக் கொள்கையை உருவாக்குவதற்காக நடத்தப்பட்ட, முதலாவது உயர்மட்டத் தொழில்துறை ஆலோசனைக் கூட்டம் இதுவாகும்.
சுற்றுலா அமைச்சகம்
சீனாவில் நடைபெற்ற ஷாங்காய் ஒத்துழைப்பு அமைப்பின் சுற்றுலா அமைச்சர்கள் மாநாட்டில் சுற்றுலாத்துறை அமைச்சர் பங்கேற்பு
சீனாவில் வுஹான் நகரில் 2018 மே 9 – ந் தேதி நடைபெற்ற ஷாங்காய் ஒத்துழைப்பு அமைப்பின் சுற்றுலா அமைச்சர்கள் மாநாட்டில் மத்திய சுற்றுலாத்துறை , மின்னணுவியல், தகவல் தொழில்நுட்பம் துறை இணை அமைச்சர் திரு. கே.ஜே. அல்போன்ஸ் பங்கேற்றார்.
தொடக்க அமர்வில் உரையாற்றிய அமைச்சர் இந்தியாவின் சுற்றுலாத்துறை விரைவாக வளர்ந்துவருகிறது என்றும் இந்தியாவிலிருந்து வெளிநாடுகளுக்கு சுற்றுலா செல்வோர் எண்ணிக்கை வளர்ந்து வருவதாகவும், ஷாங்காய் ஒத்துழைப்பு அமைப்புடன் சுற்றுலாத் தொடர்பான ஒத்துழைப்புக்கு மிகப்பெரிய வாய்ப்புகள் இருப்பதாகவும் கூறினார்.
பிரதமர் சீனாவுக்கு சமீபத்தில் பயணம் செய்ததைத் தொடர்ந்து அமைச்சர் திரு திரு. கே.ஜே. அல்போன்ஸ் தலைமையிலான குழுவினரின் பயணம் அமைந்துள்ளது. பிரதமரின் பயணத்தின்போது இந்தியாவுக்கும் சீனாவுக்கும் இடையே பாதுகாப்பு, வெளியுறவு, சுற்றுலாத் துறைகளில் ஒத்துழைப்பை அதிகரிக்க உடன்பாடு ஏற்பட்டது.
(Visitor Counter : 49
நுகர்வோர் நலன், உணவு மற்றும் பொது விநியோகம் அமைச்சகம்
2015 செப்டம்பர் முதல் சண்டிகர், புதுச்சேரி உள்ளிட்ட மூன்று யூனியன் பிரதேசங்களில் அமலாக்கப்பட்டுள்ள பொது விநியோக முறைக்கான உணவு மானியத் தொகை வங்கிக்கணக்கில் நேரடியாக மாற்றப்பட்டுள்ளது
2015 செப்டம்பர் முதல் சண்டிகர், புதுச்சேரி உள்ளிட்ட மூன்று யூனியன் பிரதேசங்களில் அமலாக்கப்பட்டுள்ள பொது விநியோக முறைக்கான உணவு மானியத் தொகை வங்கிக்கணக்கில் நேரடியாக மாற்றப்பட்டுள்ளதாக மத்திய நுகர்வோர் நலன் உணவு மற்றும் பொது விநியோகத் துறை இணையமைச்சர் சாத்வி நிரஞ்சன் ஜோதி தெரிவித்துள்ளார். மக்களவையில் இன்று கேள்வி ஒன்றுக்கு எழுத்து மூலம் அளித்த பதிலில் 2016 மார்ச் மாதத்திலிருந்து தாத்ரா நாகர் ஹவேலியின் நகர்ப்பகுதிகளுக்கும் மானியத் தொகை வங்கிக் கணக்கில் நேரடியாக செலுத்தப்பட்டுள்ளது என்று அவர் கூறினார். இந்த யூனியன் பிரதேசங்களின் பயனாளிகள் வெளிச்சந்தையில் அவர்கள் விரும்பும் உணவு தானியங்களை வாங்கிக் கொள்வதற்காக ரொக்கத் தொகை வங்கிக் கணக்கில் பரிமாற்றம் செய்யப்பட்டது என்றும் அமைச்சர் தெரிவித்தார்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1811483
பிரதமர் அலுவலகம்
மிஜோரம் நிறுவன தினத்தையொட்டி அம்மாநில மக்களுக்கு பிரதமர் வாழ்த்து
மிஜோரம் மாநிலமாக நிறுவப்பட்ட தினத்தையொட்டி அம்மாநில மக்களுக்கு பிரதமர் திரு. நரேந்திர மோடி வாழ்த்து தெரிவித்துள்ளார்.
பிரதமர் தமது டுவிட்டர் பதிவில் கூறியிருப்பதாவது;
‘’ மிஜோரம் மாநில தினத்தையொட்டி, மாநில மக்களுக்கு வாழ்த்துக்கள். துடிப்பான மிஜோ கலாச்சாரம் மற்றும் தேசிய முன்னேற்றத்திற்கு மிஜோரம் அளித்துள்ள பங்களிப்பு இந்தியாவை பெருமை கொள்ள வைத்துள்ளது. மிஜோரம் மக்கள் நல்ல ஆரோக்கியத்துடன், நலமாக வாழ நான் பிரார்த்திக்கிறேன்.’’
புள்ளியியல் மற்றும் திட்ட அமலாக்கம் அமைச்சகம்
தொழில்துறை உற்பத்திக் குறியீட்டின் துரித மதிப்பீடுகள் மற்றும் 2020 ஏப்ரல் மாதத்துக்கான பயன்-அடிப்படைக் குறியீடு 
தொழில்துறை உற்பத்திக் குறியீட்டின்  துரித மதிப்பீடுகள் ஒவ்வொரு மாதமும் 12-ஆம் தேதி  6 வார இடைவெளியில் வெளியிடப்பட்டு வருகிறது. உற்பத்தி செய்யும் நிறுவனங்களிடமிருந்து கிடைக்கும் தரவுகளை ஆதார முகமைகள் பெற்று அவற்றைத் தொகுக்கின்றன.
கொவிட்-19 பெருந்தொற்று பரவிவருவதைக் கட்டுப்படுத்த, முன்னெச்சரிக்கை நடவடிக்கையாக நாடு முழுவதும் ஊரடங்கை மத்திய அரசு அறிவித்துள்ளதைக் கருத்தில் கொண்டு, பெரும்பாலான தொழில்துறை நிறுவனங்கள் 2020 மார்ச் மாத இறுதி வாரத்திலிருந்து இயங்கவில்லை. இந்த முடக்கம், 2020 ஏப்ரல் மாதத்தில், நிறுவனங்களின் உற்பத்தியில் பாதிப்பை ஏற்படுத்தியது. பெரும்பாலான நிறுவனங்கள் உற்பத்தி இல்லை என்று குறிப்பிட்டுள்ளன. இதன் தொடர்ச்சியாக, 2020 ஏப்ரல் மாத ஐஐபி குறியீட்டை, முந்தைய மாதங்களுடன் ஒப்பிடுவது பொருத்தமாக இராது. வரும் மாதங்களில், ஐஐபியில் மாற்றங்களை நோக்கலாம். ஐஐபியின் திருத்தக் கொள்கையின்படி, இந்த துரித மதிப்பீடுகள் , பிந்தைய வெளியீடுகளில் திருத்தம் செய்யப்படும்.
2020 ஏப்ரல் மாதத்துக்கான தொழில்துறை உற்பத்திக் குறியீட்டின் துரித மதிப்பீடுகள், 2011-12 அடிப்படையில் 56.3 ஆக இருந்தது. 2020 ஏப்ரல் மாதத்தில், சுரங்கத்தொழில், உற்பத்தி மற்றும் மின்சாரம் ஆகியவற்றுக்கான ஐஐபி குறியீடுகள் முறையே, 78.3, 45.1 மற்றும் 126.1 ஆக இருந்தது.
(Visitor Counter : 170